Rådets afgørelse

af 14. december 2000

om gennemførelse af fælles aktion 1999/34/FUSP med henblik på Den Europæiske Unions bidrag til bekæmpelse af destabiliserende ophobning og spredning af håndskydevåben og lette våben i Sydossetien

(2000/803/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 23, stk. 2,

under henvisning til Rådets fælles aktion 1999/34/FUSP af 17. december 1998 om Den Europæiske Unions bidrag til bekæmpelse af destabiliserende ophobning og spredning af håndskydevåben og lette våben(1), særlig artikel 6, og

ud fra følgende betragtninger:

(1) En ukontrolleret ophobning og spredning af håndskydevåben og lette våben udgør en trussel for freden og sikkerheden og reducerer mulighederne for en bæredygtig udvikling; dette er bl.a. tilfældet i Sydossetien.

(2) Formålet med denne afgørelse er at gennemføre fælles aktion 1999/34/FUSP samt at yde et finansielt bidrag til de lokale politistyrker som led i et program, hvis formål er at stille udstyr til rådighed for dem med henblik på indsamling og destruktion af håndskydevåben og lette våben.

(3) Dette finansielle bidrag skal medvirke til at få offentligheden til at slutte op om civilbefolkningens aflevering af våben og forstærke og udbygge civilsamfundets involvering i indsamlingen og bortskaffelsen af de våben, der er indsamlet, samt skabe et klima af sikkerhed, kollektivt ansvar, forsoning og tillid mellem de pågældende befolkninger.

(4) Dette finansielle bidrag vil kunne styrke EU's og OSCE's rolle i konfliktløsninger, og endnu mere nu, hvor OSCE's medlemsstater udarbejder et oplæg om håndskydevåben med henblik på De Forenede Nationers konference om alle aspekterne af ulovlig handel med håndskydevåben og lette våben, der skal afholdes i 2001.

(5) Kommissionen har indvilliget i at påtage sig visse opgaver, der er nødvendige for gennemførelsen af denne afgørelse -

TRUFFET FØLGENDE AFGØRELSE:

Artikel 1

1. Den Europæiske Union bidrager til at fremme kontrollen, indsamlingen og destruktionen af håndskydevåben og lette våben i Sydossetien.

2. Med henblik herpå bistår Unionen foreløbig:

a) Det Fælles Koordinationscenter for De Fælles Fredsbevarende Styrker i Sydossetien med at koordinere den indsats, der gøres af de ossetiske og georgiske myndigheder for opretholdelse af lov og orden, samt udnytte databasen vedrørende kriminalitet i Sydossetien

b) Den Fælles Efterforskningsgruppe i Sydossetien med at udføre efterforskning på anmodning af de ossetiske og georgiske parter

c) de centre, der har til opgave at indsamle håndskydevåben, med at indsamle våbnene og transportere dem til oplagringssteder med henblik på destruktion.

3. I den forbindelse skal Unionen yde bistand i form af udstyr, der skal stilles til rådighed for de instanser, der er nævnt i stk. 2.

4. Rådet træffer efter henstilling fra en medlemsstat og/eller Kommissionen afgørelse om, hvilke andre projekter der i fremtiden skal finansieres over dette bidrag på området håndskydevåben og lette våben.

Artikel 2

1. Rådet overdrager det til Kommissionen at gennemføre denne afgørelse med henblik på at opfylde det mål, der er fastsat i artikel 1.

2. Kommissionen erhverver det i artikel 1, stk. 3, omhandlede udstyr. Det overvåger og evaluerer den faktiske levering og anvendelse af dette udstyr. Den evaluerer ligeledes gennemførelsen af denne afgørelse.

3. Kommissionen aflægger rapport til Rådet med referat til formandskabet, der bistås af Rådets generalsekretær, den højtstående FUSP-repræsentant.

4. Kommissionen samarbejder under udførelsen af sine opgaver i givet fald med medlemsstaternes lokale missioner.

Artikel 3

1. Det finansielle referencegrundlag for den støtte, der er nævnt i artikel 1, er på 90000 EUR.

2. De udgifter, der finansieres med det i stk. 1, fastsatte beløb, forvaltes i overensstemmelse med Fællesskabets procedurer og regler for budgetspørgsmål.

Artikel 4

1. Denne afgørelse har virkning fra datoen for vedtagelsen. Den udløber den 14. december 2001.

2. Denne afgørelse tages op til fornyet overvejelse senest seks måneder efter datoen for vedtagelsen.

Artikel 5

Denne afgørelse offentliggøres i EF-Tidende.

Udfærdiget i Bruxelles, den 14. december 2000.

På Rådets vegne

D. Gillot

Formand

(1) EFT L 9 af 15.1.1999, s. 1.